
	PRIJEDLOG 

		Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22.i 78/24.), Vlada Republike Hrvatske je na sjednici održanoj _________ donijela


ODLUKU

o doprinosu Republike Hrvatske 
Popisu prioritetnih zahtjeva za Ukrajinu Organizacije Sjevernoatlantskog ugovora


I.

		Vlada Republike Hrvatske donosi Odluku o doprinosu Republike Hrvatske Popisu prioritetnih zahtjeva za Ukrajinu (Prioritized Ukraine Requirement List – PURL) Organizacije Sjevernoatlantskog ugovora, u iznosu od 20.000.000,00 eura.

II.

		Ministarstvo obrane zadužuje se za pripremu, izvršenje i praćenje provedbe aktivnosti iz ove Odluke te uplatu doprinosa od 20.000.000,00 eura (preračunato u američke dolare po srednjem tečaju Hrvatske narodne banke) za Popis prioritetnih zahtjeva za Ukrajinu Organizacije Sjevernoatlantskog ugovora.

III.
[bookmark: _GoBack]Ovlašćuje se otpravnik poslova u Stalnom predstavništvu Republike Hrvatske pri Organizaciji Sjevernoatlantskog ugovora za potpisivanje Aneksa I Pisma doprinosa Općeg okvirnog sporazuma između saveznice i organizacije Sjevernoatlantskog ugovora o Popisu prioritetnih zahtjeva za Ukrajinu (PURL), kojim Republika Hrvatska naznačuje u kojem će skupnom paketu pomoći sudjelovati u ovoj inicijativi Organizacije Sjevernoatlantskog ugovora.
IV.

	Financijska sredstva za provedbu ove Odluke osigurat će se preraspodjelom u Državnom proračunu Republike Hrvatske za 2026. godinu i projekcijama za 2027. i 2028. godinu, na razdjelu Ministarstva obrane.

V.

		Ova Odluka stupa na snagu danom donošenja.

P R E D S J E D N I K

								          mr. sc. Andrej Plenković 
KLASA:
URBROJ:

Zagreb, 


O B R A Z L O Ž E NJ E

		
		Republika Hrvatska, zajedno s drugim članicama Organizacije Sjevernoatlantskog ugovora (u daljnjem tekstu: NATO) pruža podršku Ukrajini te od samih početaka brutalne agresije na Ukrajinu pomaže kroz različite inicijative i programe u skladu s iskazanim ukrajinskim potrebama. 

		Republika Hrvatska, kao i druge saveznice u NATO-u, podržava temeljno pravo Ukrajine na samoobranu. Od 2022. godine države članice NATO-a pružaju Ukrajini pomoć pojedinačno i u skladu s usuglašenim i usvojenim odlukama saveznica na sastancima šefova država i vlada NATO saveznica. 

		Nastavno na iskazane potrebe Ukrajine, u okviru NATO-a utvrđen je Popis prioritetnih zahtjeva za Ukrajinu (Prioritised Ukraine Requirements List – PURL), putem kojeg NATO koordinira nabavu i isporuku obrambene opreme Ukrajini. 

		U okviru PURL-a, vrhovni zapovjednik savezničkih snaga NATO-a za Europu (SACEUR) redovito identificira pakete opreme koja se nabavlja od Sjedinjenih Američkih Država i koju ova saveznica može osigurati u većim količinama nego europske saveznice i Kanada. Saveznice – pojedinačno ili u skupinama – financiraju naznačene pakete pomoći, a NATO koordinira isporuku opreme Ukrajini. 

		Republika Hrvatska navedenoj inicijativi pristupila je potpisivanjem Općeg okvirnog sporazuma između saveznice i NATO-a o Popisu prioritetnih zahtjeva za Ukrajinu (PURL). Sporazumom, koji ne predstavlja međunarodni ugovor, uređuju se osnovni parametri za sudjelovanje u inicijativi. 

